**Քաջիկ Արսենի Հարությունյան** (հունվարի 12, 1948, Քոլատակ, Մարտակերտի շրջան, ԼՂԻՄ, Ադրբեջանական ԽՍՀ, ԽՍՀՄ), խորհրդային և հայ դերասան, ռեժիսոր։ ԱՀ ժողովրդական արտիստ (2004)։

Կենսագրություն
--------------

Ծնվել է 1948 թվականի հուվարի 12-ին Մարտակերտի շրջանի Քոլատակ գյուղում, ուսուցչի ընտանիքում։ Վեց տարեկանից հաճախել է տեղի 7-ամյա դպրոցի առաջին դասարանը։ 5-րդ դասարանից տեղափոխվել է Շուշի քաղաք և սովորել թիվ 2 գիշերօթիկ դպրոցում։ 1962 թվականից ավարտել է 8-րդ դասարանը և ընդունվել Ստեփանակերտի գյուղտնտեսական տեխնիկումի մեխանիզացիայի բաժին։

1964 թվականին աշխատանքի է անցել Ստեփանակերտի Մաքսիմ Գորկու անվան պետական դրամատիկական թատրոնում՝ որպես սկսնակ դերասան և միևնույն ժամանակ երկու տարի սովորել է երեկոյան դպրոցում։

1968 թվականին զորակոչվել է խորհրդային բանակի շարքերը և 1970 թվականին զորացրվելուց հետո կրկին վերադարձել Ստեփանակերտի պետական թատրոն։

1971 թվականին ընդունվել և 1973 թվականին ավարտել է Մոսկվայի Կրուպսկայայի անվան արվեստի համալսարանի թատերական բաժինը։

1982 թվականին արժանացել է Վաստակավոր արտիստի պատվավոր կոչման։

1985 թվականին ԽՍՀՄ կուլտուրայի նախարարության կողմից արժանացել է «Հանդիսատեսին կուլտուրական բարձր սպասարկման համար» մեդալի։

1988 թվականին Արցախյան շարժման նախաշեմին ստեղծել է պոեզիայի թատրոն՝ ժողովրդական դերասան Զինվոր Գևորգյանի և վաստակավոր դերասան Սամվել Բաղինյանի հետ, և շրջել Արցախի և Հայաստանի մեծ ու փոքր գրեթե բոլոր գյուղերով ու քաղաքներով, դրանով նպաստել երիտասարդների հայրենասիրական ոգու բարձրացմանը։

20 տարուց ավելի աշխատանքին զուգահեռ դասավանդում է Ստեփանակերտի մանկապատանեկան ստեղծագործական կենտրոնում, որտեղ ղեկավարել է թատերական և ասմունքի խմբերը։

2014 թվականին լրացավ նրա 50-ամյա ստեղծագործական գործունեությունը Ստեփանակերտի Վահրամ Փափազյանի անվան պետական թատրոնում։

Մինչ օրս աշխատում է Ստեփանակերտի պետական թատրոնում՝ որպես առաջնակարգ դերասան։

Կարիերա
-------

Թատրոնում խաղացել է 150 դեր, որից 100 եղել են կենտրոնական կամ գլխավոր։ Ինքնագործ թատերական խմբերում բեմադրել է 50-ից ավելի պիեսներ, որից՝ 5՝ պետական թատրոնում։

### Դերերը թատրոնում

| Ներկայացում | Դեր |
| --- | --- |
| Նամուս | Սեյրան |
| Էլի մեկ զոհ | Միքայել |
| Քաղքենիներ | Շիշկին |
| Եկամտաբեր պաշտոն | Բելագուբով |
| Անահիտ | Վաչագան |
| Վարազդատ | Մուրիկ |
| Առլեկինը` արքա | Առլեկին |
| Գիքոր | Համբո |
| 40 օր համբառնալուց առաջ | Աղաբաբ Սանոյան |
| Փակուղի | Օսվալդ Կոգեր |
| Կողոպուտ կեսգիշերին | Միլան |
| Չար ոգի | Ոսկան |
| Ալվան ծաղիկ | Ճիվաչ |
| Զգուշացեք, նա դեռ կա | Նազար |

### Ֆիլմագրություն

| Ֆիլմ | Ռեժիսոր |
| --- | --- |
| Կյանք ու կռիվ | Մհեր Մկրտչյան |
| Թևանիկ | Ջիվան Ավետիսյան |
| Անավարտ մանկություն | Ջիվան Ավետիսյան |
| Ճակատագիր | Գոռ Վարդանյան |

### Ռեժիսոր

Բեմադրել է «Աղջիկը փեսացու է փնտրում», «Զգուշացեք, դա դեռ կա», «Լույս քեզ տեսնողին» պիեսները։

Պարգևներ
--------

* 2003 թվականին Արցախում մշակույթի զարգացման համար արժանացել է Եղիշեի անվան ամենամյա մրցանակին։
* 2004 թվականին ԼՂՀ կառավարությունը բարձր գնահատելով նրա ծառայություններն արվեստի բնագավառում՝ արժանացել է ԼՂՀ ժողովրդական արտիստի պատվավոր կոչման։
* 2006 թվականին ճանաչվել է տարվա լավագույն դերասան՝ Հ. Թումանյանի «Գիքորը» պիեսում Համբոյի դերակատարման համար։
* 2007 թվականին ճանաչվել է տարվա լավագույն ասմունքող։
* 2008 թվականին ԼՂՀ կառավարությունը բարձր մակարդակով նշել է նրա 60-ամյա հոբելյանը, և նա արժանացել է «Վաչագան Բարեպաշտ» մեդալի։
* 2012 թվականին Հայաստանի թատերական գործիչների կողմից արժանացել է Ոսկե մեդալի։
* 2013 թվականին մատաղ սերնդի դաստիարակության գործում կատարած ծառայության համար պարգևատրվել է ԼՂՀ վարչապետի մեդալով։

Ծանոթագրություններ
------------------

1. ↑  «Ստեփանակերտի Վ.Փափազյանի անվան պետական դրամատիկական թատրոն ։ ԱՆՁՆԱԿԱԶՄ / 50648 / 68844»։ *m.sptatron.fo.ru*։ Վերցված է 2017-02-21

Արտաքին հղումներ
----------------

* Մեր տուն ու տեղ / Քաջիկ Հարությունյան